錢遜叔諸公賦石鼓文請同作
作者：呂本中
朝代：宋

paragraphs: 江頭羽書相續來，城中草木凍不開。
腐儒坐視了無策，但守寒爐吹死灰。
我公送我石鼓文，令我琢句要春回。
簸蕩風雲走蛟蜃，百虫久蟄聞驚雷。
錢公自是力扛鼎，持此浮游轉湖嶺。
漢碑秦篆已么麽，况復鍾王敢馳騁。
後來頗供兒女弄，神物有知當遠屏。
石鼓之文公所知，正是周室中興時。
庶幾我皇亦如此，一掃狂虜隨風飛。
石鼓之文尚可讀，小臣願繼車攻詩。